《漫兴用东坡东武与人往反粲字韵》
清代·王宗耀

我生如行路，百里可居半。佳境思惭入，往往得惊叹。

此后将安思，宁复堪把玩。过者尽陈因，来者方聚散。

岂无三数人，尚与我同伴。同伴问何为？寂寂守昏旦。

行或事锄耘，静不离几案。有时相晤语，祇觉方寸乱。

人情可欣悦，要如荐方盥。弦弛不欲闻，多病音节缓。

更张岂无术，好歌续珠贯。遏云响未成，折杨兴又懦。

复然望寒灰，寸焰依屑炭。欢颜庇广厦，劳心属旅馆。

偶逢扇暍凉，非私负曝暖。岂如东人子，但夸衣粲粲。

作者简介：浙江鄞县人，字浚哲，号笋石，一号恂德。贡生。家贫力学，工诗。有《愿学堂诗钞》。